SA’ners benodig nou visum vir Nieu-SeelandArgieffoto (initiateimmigration.com) Alle Suid-Afrikaners wat Nieu-Seeland besoek, gaan vanaf 21 November 2016 ŉ visum moet hê. Die verandering volg ná ŉ toenemende aantal toeriste toegang tot die land geweier is by die grens in vergelyking met ander lande waar toeriste ook nie ŉ visum nodig het om die land te besoek nie. Suid-Afrikaners hoef tans nie aansoek te doen vir ŉ visum voor hulle Nieu-Seeland besoek nie. ŉ Visum word met hul aankoms daar uitgereik. Peter Elms, hoofbestuurder van die Nieu-Seelandse immigrasiekantoor, het gesê hulle wil beslis ŉ stelsel ontwikkel wat besoekers verwelkom en toerisme aanmoedig, maar terselfdertyd ook voorkom dat dié wat nie aan die immigrasievereistes voldoen nie die land binnekom. “Die verandering bring Nieu-Seeland in ooreenstemming met onder meer Australië, Kanada, die Verenigde Koninkryk en Amerika. Mense wat kaartjies bespreek het voor vandag se aankondiging en wat op 21 November of daarna die land wil besoek, moet op ons webwerf vasstel hoe hulle kan aansoek doen vir ŉ visum,” het Elms gesê. Besoekers word aangeraai om ses weke voor ŉ beplande reis vir ŉ visum aansoek te doen.